Polisiekonstabel skiet twee dood, neem eie lewe  Foto bloot ter illustrasie. (Argieffoto: SAPD) ŉ Polisiebeampte van Limpopo het Woensdag twee mense doodgeskiet voordat hy homself om die lewe gebring het. Die 27-jarige polisiekonstabel het omstreeks 13:00 ŉ vrou en ŉ man by ŉ huurwoonstel in Seshego buite Polokwane doodgeskiet. Die vrou was glo die beampte se vriendin. Volgens lt.kol. Malesela Ledwaba, polisiewoordvoerder, het die konstabel glo die twee gekonfronteer voordat hy hulle doodgeskiet en toe sy eie lewe geneem het. Die konstabel was aan die Roedtan-polisie verbonde. “Al drie persone is op die toneel dood verklaar. Die polisiebeampte se dienspistool is op die toneel gevind.” Ledwaba het gesê twee sake van moord word ondersoek en ŉ geregtelike doodsondersoek is begin. “Dit is nie in hierdie stadium duidelik wat tot die voorval aanleiding gegee het nie, maar huishoudelike probleme kan nie uitgesluit word nie.” Lt.genl. Thembi Hadebe, provinsiale polisiekommissaris, het ŉ beroep op polisielede gedoen om professionele hulp te kry indien hulle huishoudelike of verhoudingsprobleme ervaar. “Ons lede word aangemoedig om van beskikbare interne hulp gebruik te maak ten einde na hulle welstand om te sien en om hulle te weerhou van uiterste geweld wanneer hulle uitdagings het.”